Mə ngáyə́bə̄ nâ ébá bə́ síligǐ kig ma dzóm bə́ dzə́ŋ ma, mə ngáyə́bə̄ yéne ábə ébá bə́ dzə́ŋə̄ kig ma, ma nâ: "Ma nyɔ́, ma nyɔ́", ású áyɔŋ lá ndzí kig lóe dzóé dáma. 2Mə ngátə́g mɔ́ máma, ǹtíé amǒs, âyɔŋ míńkáŋ, ábə̄ ébá báwulu mə́zēn mə́ sə́ kig m̀bəŋ, ébá bátoŋ və miǹyián myábán. 3Ayɔ̌ŋ tē lándə̄gələ ma, bə́ baan ma, təge kád; bátūnī tsíd á mə̄fúb, bádīgi ewúma á brīg á yób, 4bâtɔbɔ á məbóm mə́ sɔŋ, bâmana alú á mīḿbóg mə́kɔ́g, bádī tsîd ngoe, bisóá bídí byábán və m̀fyáŋ bibɔ̌l bí byə́m; 5bákɔ̄bɔ nâ: "O kálaga ai wǎmēn, tə wasúbu babi, amú mə nə wa bíndá !" Mim̀bɔán mítē myákūli ma otsída á mīḿbōg mí dzwé, m̀bǔŋ ndóǎn yā wáyóŋ ńtīē ámǒs. 6Tám yēn, lə́ nə ma ǹtilán á mís étēde vā, nə́ təge dzǎm tɔbɔ á myə̄ə̄ŋ, a kələ kwí anə́ mādúgan mân, é mân mə́ nə́ ńtūd, 7ású bə́bə́ə̄ mim̀bɔán báán ai ébá bə̄síá báán, fǔfulu, ǹdzóán Ńtondôbə. Ébá bádīgi ewúma á miǹkǒl á yób, ébá bə́ kələ bâta ma á bāān miǹkǒl, mayi bɔ́ dúgan ńtūd mân á wáyəan ai ényiŋ dzábán yā é ngálod. 8Ǹtondôbə a dzó nâ: ḿból báyəm é dzóm é nə́ ézaŋada étēde, bə́ ngádzó nâ: "O bə́ dzɔ ndáman, ású é maa a nə́ étēde, nálā ńgɔ mǎyi bɔ ai bitúgā byáma, təge bɔ́ ndáman bə́sə. 9Mayi tɔ́b, ábə̄ Yákɔb, mvɔŋ bod, owé, ábə̄ Yúda, mɔ́n elíg miǹkǒl myáma: miǹtɔbɔ myáma myâyi myá kaban, bitúgā byáma bí lóŋo étēde, bəsíé bámā bâyi lóŋ mvóg étēde. 10Sharôn a yi vəŋan áfūb mə́dîga ású míńtómbá ai kábab, m̀bugulǔ yā Akor kig, etɔbɔgɔ̌ nyag, ású ḿfí é bod bámā bə́ ngádzə́ŋ mā. 11Ḿfág wáán, mína yǎ myādzoge Ǹtondôbə, mína yǎ mī ngávóan m̀fúfúb ǹkǒl wáma, mí kōmó tə́bə́le ású Gad, mǐ soege mińtúd mí kɔ́b mí ḿfulán bílám ású Meni. 12Ńdɔ̄ hḿ maa mǎkag mína fa bitá: bə́sə, myǎyi kúd ábɔ̄ŋ, bə́ tsígí mína engɔŋ, amú mə̄ ngálóe, ńdɔ myǎ dzí kig yalan, mə ngákɔ́bɔ, ńdɔ myǎ ndzí kig vógolo. Mǐ ngábɔ édí á nə́ ábē á mís máma, mǐ ngá ndzi kig məm édí lányəb ma á ńnə̄m.